Slim plan om pos vir onderwyser te adverteerSó is die pos geadverteer (Foto: Harsh Goenka/Twitter) Werkgewers raak al hoe meer kreatief met hul advertensies vir vakante poste. ŉ Skool van Gujarat in Indië het ook met ŉ unieke idee vorendag gekom om ŉ wiskunde-onderwyser aan te stel. Die skool kan sommer met die intrapslag al die eerste keuring doen van aansoekers. Sakeman Harsh Goenka het ŉ foto van die advertensie op Twitter gedeel. Die advertensie trek aandag, want dit sluit nie ŉ telefoonnommer in nie. Daar is slegs ŉ vergelyking – so voornemende werknemers moet dus die som oplos om die regte nommer te kry om te bel. Die plasing op Twitter word wyd gedeel en is reeds byna 2 miljoen keer vertoon. “Die antwoord is 9428163811, dit is die 10-syfer nommer om te bel,” sê een persoon. “Ek het dit self opgelos – ek het nie ŉ sakrekenaar gebruik of enige ander hulp ingeroep nie. Gee gerus vir my die prysgeld.” “Ek is redelik seker ek sal die verkeerde skool bel,” skerts nog ŉ persoon. “As ŉ leerder dié probleem kan oplos, dan het hy beslis nie ŉ onderwyser nodig nie!” voeg nog iemand by. “Wat leer ons hieruit?” skryf nog ŉ gebruiker. “ŉ Slim werkgewer sal ŉ slim werknemer kry.” Saw this ad ???? pic.twitter.com/iVAmXjHZ1i — Harsh Goenka (@hvgoenka) January 21, 2023